Ιωάννης Μιχελογιαννάκης

Ο Ιωάννης Μιχελογιαννάκης (Άνω Βιάννος Ηρακλείου, 1963) είναι Έλληνας ιατρός και πολιτικός.

 Προσωπική ζωή 
Γεννήθηκε το 1963 στην Άνω Βιάννο Ηρακλείου της Κρήτης και αποφοίτησε από την Ιατρική Σχολή Πανεπιστημίου Αθηνών και ειδικεύτηκε στην Καρδιολογία. Από το 1995 κατοικεί στο Ηράκλειο Κρήτης, όπου και διατηρεί την επαγγελματική του στέγη. Είναι νυμφευμένος και έχει αποκτήσει τρία παιδιά.

 Πολιτική δραστηριότητα 
Στις δημοτικές εκλογές του 1998 καθώς και του 2002, εκλέχτηκε στις πρώτες θέσεις του Δήμου Ηρακλείου, ενώ το 2006 εκλέχθηκε νομαρχιακός σύμβουλος Ηρακλείου με περίπου 17.000 ψήφους.

Εκλέχτηκε βουλευτής Ηρακλείου ως πρώτος επιλαχών με το ψηφοδέλτιο του ΠΑ.ΣΟ.Κ., στις  11 Ιανουαρίου 2011. Εν συνεχεία καταψήφισε το δεύτερο μνημόνιο και ανεξαρτητοποιήθηκε, καθώς διαγράφηκε από το ΠΑ.ΣΟ.Κ. Επανεκλέχτηκε ως συνεργαζόμενος με το κόμμα της Δημοκρατικής Αριστεράς στις εκλογές Μαΐου και Ιουνίου του 2012. Ανεξαρτητοποιήθηκε λόγω διαφωνίας του με την πολιτική της ΔΗΜ.ΑΡ. (η οποία συμμετείχε στην τρικομματική κυβέρνηση Αντώνη Σαμαρά με Νέα Δημοκρατία και ΠΑ.ΣΟ.Κ.) για την μη τήρηση της Προγραμματικής Συμφωνίας και την ελλιπή διαπραγμάτευση.

Τον Ιούνιο του 2013 και μετά από πολύμηνη συνεργασία με την Κοινοβουλευτική ομάδα του ΣΥ.ΡΙΖ.Α., εντάχθηκε ως συνεργαζόμενος στην Κ.Ο του ΣΥ.ΡΙΖ.Α.. Επανεκλέχτηκε ως βουλευτής του ΣΥ.ΡΙΖ.Α. τον Ιανουάριο και τον Σεπτέμβριο του 2015.

Στις βουλευτικές εκλογές 2019 ήταν υποψήφιος βουλευτής Ηρακλείου με τον ΣΥ.ΡΙΖ.Α., χωρίς όμως να καταφέρει να εκλεγεί. Το 2025 εντάχθηκε στο Κίνημα Δημοκρατίας, από όπου αποχώρησε στις 15 Δεκεμβρίου του ίδιου έτους.

 Κριτική και ομοφοβικά σχόλια 
Έχει δεχθεί έντονη κριτική από μερίδα ΜΜΕ και πολιτικούς για τις συχνές αλλαγές κομμάτων, αλλά και την ψήφιση του τρίτου μνημονίου με τον ΣΥ.ΡΙ.ΖΑ., καθώς στο παρελθόν είχε αποτελέσει το βασικό λόγο διαφωνίας και εν συνεχεία διαγραφής του από τα κόμματα του ΠΑΣΟΚ και της Δημοκρατικής Αριστεράς.

Ο Ιωάννης Μιχελογιαννάκης έχει προκαλέσει αντιδράσεις με σειρά δηλώσεων του κατά το παρελθόν και συγκεκριμένα για τη στοχοποίηση γκέι, καθώς και της σεξουαλικότητας ΛΟΑΤ+ ατόμων. Οι απόψεις και θεωρίες του έχουν χαρακτηριστεί ιατρικά λανθασμένες και έχουν λάβει αρνητικά σχόλια για μη εμπεριστατωμένες θεωρίες και κακή διατύπωση.

Το 2012 με αφορμή τη ψήφιση του μνημονίου επιτέθηκε σε βουλευτές που το υπερψήφισαν λέγοντας ότι τα επίπεδα ομοφυλοφιλίας θα αυξηθούν λόγω της οικονομικής κρίσης στην Ελλάδα και της σκληρής δημοσιονομικής πολιτικής. Αργότερα εξήγησε ότι η συγκεκριμένη θεωρία σχετίζεται με την υπογεννητικότητα στην Ελλάδα, καθώς και την αδυναμία νέων ανθρώπων να κάνουν παιδιά ως συνέπεια των οικονομικών αντιξοοτήτων. Μεταξύ 2017 και 2018 τάχθηκε κατά νέων διατάξεων του ΣΥ.ΡΙΖ.Α. για την εγχείρηση αλλαγής φύλου και τα μέτρα αναδοχής παιδιών από ομόφυλα ζευγάρια στην Ελλάδα.

Στο παρελθόν έχει κάνει λόγο και για τη μετάδοση του AIDS μέσω σάλιου, αλλά σύμφωνα με τον ίδιο οι πιθανότητες μειώνονται σε περίπτωση βαθιάς θρησκευτικής πίστης. Ο ίδιος έκανε λόγο επίσης για συνανθρώπους του που μπόρεσαν να γλυτώσουν από την αρρώστια με αυτό το τρόπο. Έχει εκφράσει αντίστοιχα την άποψη ότι τα λείψανα των Αγίων έχουν θαυματουργή δράση.

Παραπομπές

Κατηγορία:Βουλευτές Ηρακλείου
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές εκλεγμένοι με τη Δημοκρατική Αριστερά
Κατηγορία:Βουλευτές εκλεγμένοι με τον ΣΥΡΙΖΑ